Олимпым ухуэзышэ гъуэгу
Физическэ щэнхабзэмрэ спортымкIэ Налшык къалэ комитетым и сабий-ныбжьыщIэ спорт школым мастер класс щекIуэкIащ, Олимп Джэгухэм я чемпион Къардэн Муратрэ СССР-м спортымкIэ и мастер, алыдж-урым бэнэкIэмкIэ ДЮСШ-м и унафэщI Адыгэунэ Аскэррэ я унафэм щIэту.
Олимпиадэхэм Iэмал имыIэу бэнэкIэр хэтын зэрыхуейм теухуа акцэм ипкъ иткIэ кърахьэжьа мыпхуэдэ Iуэхур Урысейм и мызакъуэу, нэгъуэщI къэралхэми щокIуэкI.
Къардэн Мурат спортсмен ныбжьыщIэхэм къагуригъэIуащ олимп джэгухэм уахуэзышэ гъуэгур зэрыкIыхьыр икIи гугъуу зэрыщытыр.
ЦIыкIухэм кърата упщIэ куэдым абы жэуап яритыжащ икIи и гуапэ хъуащ Олимп Джэгухэм бэнэкIэр къыхэнэным щIэныкъуэкъуну ахэр зэрыхьэзырыр.
ЖАНОКЪУЭ Хьэутий.
